Město Wojerecy ma nowy policajski porjad z jasnymi rjadowanjemi
Wojerecy (AK/SN). Zanjerodźenja chce město Wojerecy přichodnje konsekwentnišo chłostać. „Kołowokoło kontejnerow za škleńcu a papjeru mamy stajnje zaso problemy z čistotu. Dotal smědźachu ludźo tam swoje wěcy wot 6 do 20 hodź. wotbyć, nětko je to wotydźenja wot 7 do 19 hodź. dowolene. Hač to mjenje hary wuskutkuje, dyrbimy wočaknyć“, podšmórny zamołwity za porjad a wěstotu w měsće Götz Gleiche, jako su tele dny nowy policajski porjad rozłožili. Tón płaći hižo wot 19. meje. Po dźesać lětach dyrbjachu dotalny předźěłać.
Nowy policajski porjad je z Budyskim wokrjesom runje tak wothłosowany kaž z pjeć měšćanskimi dźělemi. „Někotre wobstejnosće smy nowe přiwzali, někotre pak smy bjez narunanja šmórnyli“, Götz Gleiche rjekny. Tak njeje do porjada hižo zapisane, hač a hdźe směš swoje awto myć, zo je zakazane ničeje kóčki picować a zo maja wobydlerjo swoje strašne zwěrjata přizjewić. „W tymle dypku mějachmy minjene dźesać lět jeničke naprašowanje. To rjaduje nětko wokrjes“, tak Gleiche.
pol_Latn szl_Latn szl_Latn